钦定古今图书集成/历象汇编/乾象典/第016卷 > 张子正蒙 > 《参两篇》
## 钦定古今图书集成/历象汇编/乾象典/第016卷 > 张子正蒙 > 《参两篇》

阴阳之精，互藏其宅，则各得其所安，故日月之形，万
古不变。若阴阳之气，则循环迭至，聚散相荡，升降相
求，絪缊相揉，盖，相兼相制，欲一之而不能，此其所以
屈伸无方，运行不息，莫或使之，不曰“性命之理”，谓之何哉？

阳之德主于“遂”，阴之德主于“闭。”

阴性凝聚，阳性发散，阴聚之阳必散之，其势均散。阳
为阴累，则相持为雨而降；阴为阳得，则飘扬为云而
升。故云物班布太虚者，阴为风驱，敛聚而未散者也。
凡阴气凝聚，阳在内者不得出，则奋击而为雷霆；阳
在外者不得入，则周旋不舍而为风。其聚有远近虚
实，故雷风有小大暴缓。和而散，则为霜雪雨露；不和
而散，则为戾气噎霾。阴常散缓，受交于阳，则风雨调，
寒暑正。

《天象》者，阳中之阴；《风霆》者，阴中之阳。

冰者，阴凝而阳未胜也。火者，阳丽而阴未尽也。火之
炎，人之蒸，有影无形，能散而不能受光者，其气阳也。
阳陷于阴为水，附于阴为火。